b'\n_START_ARTICLE_\nTYIN tegnestue Arkitekter\n_START_SECTION_\nUtdannelse og karriere\n_START_PARAGRAPH_\nGjertsen og Hanstad var ferdig utdannet og fikk sin mastergrad i arkitektur fra NTNU i 2010. _NEWLINE_De omtaler seg selv som byggende arkitekter, og vekslingen mellom \xc3\xa5 prosjektere og bygge fikk de pr\xc3\xb8ve allerede I studietiden. Ved Fakultet for arkitektur og  billedkunst f\xc3\xa5r studentene, i tillegg til teoretiske fag og prosjektfag, \xc3\xb8ve p\xc3\xa5 \xc3\xa5 bygge i full m\xc3\xa5lestokk allerede det f\xc3\xb8rste semesteret. Hanstad og Gjertsen har dessuten deltatt p\xc3\xa5 workshops med blant andre den finske arkitekten Sami Rintala. _NEWLINE_Mens de var studenter, vant de en konkurranse om ominnredning av den store ankomsthallen, Rundhallen, i Studentersamfundet i Trondhjem, og var selv med og bygget prosjektet. Denne m\xc3\xa5ten \xc3\xa5 arbeide p\xc3\xa5 har de ogs\xc3\xa5 gjennomf\xc3\xb8rt i senere arbeider._NEWLINE_Selv har de gitt sin NTNU-l\xc3\xa6rer professor Hans Skotte, mye av \xc3\xa6ren for at de engasjerte seg i utviklingsland, og etterhvert etablerte eget firma: \xc2\xabWithout his early mentorship, TYIN would never have been\xc2\xbb. De understreker ogs\xc3\xa5 den betydning andre l\xc3\xa6rere, som Rintala og Ole J\xc3\xb8rgen Bryn, har hatt for deres utvikling. De trekker frem deres jordn\xc3\xa6rhet og mot, og evnen til \xc3\xa5 f\xc3\xa5 de unge arkitektene bort fra \xc3\xa5 designe for \xc3\xa5 designe, og lede dem i retning en n\xc3\xb8dvendighetens arkitektur._NEWLINE_Etter at TYIN fikk realisert sine prosjekter i Thailand mens de enn\xc3\xa5 var studenter, har flere av arkitektstudentene ved NTNU fulgt i deres fotspor. Med deltagelse, b\xc3\xa6rekraft og utvikling som m\xc3\xa5l, har studentene gjort mastergradsprosjekter, og selv v\xc3\xa6rt med p\xc3\xa5 \xc3\xa5 bygge, blant annet i Uganda, p\xc3\xa5 Haiti og Filippinene, med l\xc3\xa6rere fra fakultetet og TYIN som veiledere._NEWLINE_TYINs arkitektur er omtalt som en \xc2\xabn\xc3\xb8dvendighetens arkitektur\xc2\xbb. Den er kjennetegnet ved at den er enkel, konstruktivt forst\xc3\xa5elig og b\xc3\xa6rekraftig, b\xc3\xa5de n\xc3\xa5r det gjelder materialvalg, byggeprosess og samfunnet den inng\xc3\xa5r i. Utgangspunktet for engasjementet i Thailand, og i senere prosjekter, har v\xc3\xa6rt et \xc3\xb8nske om \xc3\xa5 gi arkitekturen en sosial mening. De har selv v\xc3\xa6rt til stede og engasjert seg i lokalsamfunnene der de har jobbet, og involvert brukerne b\xc3\xa5de i utvikling og bygging av prosjektene. De bruker i st\xc3\xb8rst mulig grad lokale byggematerialer og lokal arbeidskraft. Enkelte av prosjektene er gjennomf\xc3\xb8rt som workshops for arkitektstudenter fra arkitektfakultetet ved NTNU og andre arkitektskoler. TYIN-arkitektenes holdning er at estetikk er viktig, og at deres arkitektur skal v\xc3\xa6re \xc2\xabveldig byggbar\xc2\xbb. _NEWLINE_Arkitekter som har v\xc3\xa6rt til inspirasjon og er blitt rollemodeller for TYIN, p\xc3\xa5 ulike vis, er Nabeel Hamdi, Rural Studio og Anna Heringer, arkitekter som i stor grad fors\xc3\xb8ker \xc3\xa5 forbedre menneskers k\xc3\xa5r gjennom sin arkitektur._NEWLINE_Fra 2011 arbeidet TYIN i hovedsak i Norge. I tillegg til \xc3\xa5 drive TYIN tegnestue, ble b\xc3\xa5de Hanstad og Gjertsen fra samme \xc3\xa5r ansatt som universitetslektorer ved Fakultet for arkitektur og billedkunst, NTNU. I 2016 fikk begge stilling som f\xc3\xb8rsteamanuensis ved fakultetets Institutt for byggekunst, form og farge.\n_START_SECTION_\nUtstillinger og workshops\n_START_PARAGRAPH_\nI 2016 var TYIN, som eneste skandinaviske arkitekter, utvalgt til \xc3\xa5 delta ved Arkitekturbiennalen i Venezia._NEWLINE_De hadde ogs\xc3\xa5 tidligere deltatt ved flere utstillinger, b\xc3\xa5de med midlertidige installasjoner og andre presentasjoner av sine arbeider. I 2010 ble de invitert til \xc3\xa5 stille ut sammen med den tyske arkitekten Anna Heringer i Villa Noailles i Frankrike. Her presenterte de tidligere prosjekter, blant annet ved \xc3\xa5 bygge modeller av deler av dem i 1:1._NEWLINE_Enkelte av TYINs prosjekter, som biblioteket ved Safe Haven Orphanage i Thailand, er gjennomf\xc3\xb8rt som workshops med arkitektstudenter og arkitekter, i tillegg til lokale arbeidere. TYIN deltok ogs\xc3\xa5 ved flere andre workshops.'